ที่พูดกันส่วนใหญ่ และเป็นปัญหามากๆ คือ การขี่จักรยานซึ่งไปกดทับลูกอัณฑะ
โดยลูกอัณฑะเป็นส่วนที่สร้างเซลล์อสุจิให้กับผู้ชาย และสาเหตุที่อยู่ภายนอกร่างกาย ไม่ได้เป็นอวัยวะอยู่ข้างในนั้น เกิดจากอุณหภูมิภายในร่างกายซึ่งอยู่ที่ประมาณ 36-37 องศาไม่เหมาะสมต่อการสร้างเซลล์อสุจิ โดยอุณหภูมิที่เหมาะสมนั้นจะอยู่ที่ประมาณ 33-34 องศา จึงจะเหมาะต่อการสร้างเซลล์อสุจิได้
นี่จึงเป็นที่มาว่าทำไมอวัยวะส่วนนี้ถึงอยู่ด้านนอก แต่กิจกรรมหลายๆ อย่างของคุณผู้ชายที่ไปกดทับ หรือเสียดสีจนเกิดความร้อน ก็สามารถทำให้การผลิตเซลล์อสุจิมีปัญหาตามมา และทำให้เกิดภาวะมีบุตรยากได้
ซึ่งในระหว่างขี่จักรยาน ส่วนใหญ่เราก็ใส่ชุดรัดรูป หรือกางเกงที่กระชับ และอานขี่จักรยานก็ค่อนข้างเล็ก เวลานั่งลงไป ลูกอัณฑะก็จะถูกกดทับพอดี แล้วความร้อน ความอับชื้นระหว่างทำกิจกรรมก็จะเหนี่ยวนำอุณหภูมิร่างกายให้สูงขึ้น รวมถึงทำให้เลือดไม่สามารถไปเลี้ยงลูกอัณฑะได้มากพอ หลายคนจึงเกิดอาการชาที่ขาหนีบ หรือบริเวณลูกอัณฑะหลังปั่นจักรยานเสร็จ
ซึ่งผลกระทบจากเลือดที่ไม่สามารถไปเลี้ยงลูกอัณฑะได้เพียงพอไม่ได้มีเท่านั้น แต่ยังส่งผลกระทบไปถึงการสร้างเซลล์อสุจิที่ลดลงได้ด้วย
อย่างไรก็ตาม ผลกระทบนี้มักเป็นแค่ชั่วคราว ไม่ได้มีอันตรายร้ายแรงระยะยาวอะไร หากหยุดกิจกรรมนี้ และหากร่างกายยังมีสารอาหารครบถ้วนดี สุขภาพแข็งแรง การผลิตอสุจิของลูกอัณฑะก็จะกลับมาเป็นปกติอีกครั้ง อีกทั้งไม่ใช่ผู้ชายทุกคนที่มีกิจกรรมปั่นจักรยานจะมีการผลิตเซลล์อสุจิผิดปกติทุกคน
ผู้ชายหลายคนที่มีงานอดิเรกปั่นจักรยานเป็นประจำและยังมีการผลิตเซลล์อสุจิเป็นปกติอยู่ก็มีเช่นกัน ปัจจัยทำให้การสร้างเซลล์อสุจิผิดปกตินั้นมีทั้งเงื่อนไขด้านโรคประจำตัว ความผิดปกติในระบบสืบพันธุ์อื่นๆ ที่ต้องมาตรวจวินิจฉัยให้ละเอียดอีกครั้ง
ส่วนคุณผู้ชายที่ชื่นชอบการขี่จักรยาน และอยากรู้เคล็ดลับการขี่จักรยานโดยไม่ทำให้อัณฑะถูกกดทับมากเกินไป ก็แนะนำให้ใส่ชุดขี่จักรยานที่ไม่รัดรูป หรือกระชับสัดส่วนเกินไป มีการใช้อุปกรณ์เสริม หรือใช้อานขี่จักรยานที่นุ่ม ไม่แข็งมาก และระยะเวลาในการขี่จักรยานต่อ 1 ครั้งก็ไม่ควรเกิน 1 ชั่วโมงด้วย
ตอบคำถามโดย นพ.ธีรยุทธ์ จงวุฒิเวศย์